बिहार के सभ बोली के मानक तय होई, भोजपुरी, मगही अवरू मैथली समेत सभके संयुक्त शब्दकोश बनी
मुजफ्फरपुर – बिहार बदलता, अयीसना में इ बहुत जरूरी बा कि उहाँ के रहेवला निवासी के सामाजिक मान-मर्यादा के रक्षा कईल जाए, ओकरा के आगे बढ़ावल जाए। अब बदलत बिहार खातिर एगो निमन खबर बा।
अब बिहार में बोलाए वाला कूल्ही भाषा खाती एगो संयुक्त शब्दकोश होई। ए शब्दकोश के नाम होई ‘बिहारी शब्दकोश’। ए शब्दकोश के बनावे के अगुवाई जैन अचार्य, श्री श्रुतसागर जी महराज करीहे।
एगो शोध के अनुसार बिहारी भाषा में लगभग डेढ़ लाख शब्द बोलल जाला, जेकरा में से ए शब्दकोश खाती एक लाख शब्द जुटा लिहल बा। अब बाचल 50,000 शब्द के जुटावे के काम चलता। शब्दकोश के रचना के जिम्मेदारी प्राकृत जैनशास्त्र अवरू अहिंसा शोध संस्थान के निदेशक डॉ ऋषभ चंद जैन के मिलल बा।
ए मौका प श्री श्रुतसागर जी महराज कहले कि, बिहार में भोजपुरी, मगही, मैथिली, अंगिका, वज्जिका जईसन कई गो बोली बोलल जाला, एह कूल्ही भाषा में रचना भी होखेला, लेकिन एकर कवनो संयुक्त कोष नईखे।
शब्दकोश बनावे के पीछे कारण बतावत उ कहले कि, जब हम ए साल अप्रैल में वैशाली अइनी त हमरा अयीसन शब्दकोश के कमी बुझाईल। एकरा बाद हमनी के बिहारी शब्दकोश बनावे के बारे में सोचे लगनी जा। उ कहले कि जब शब्दकोश के काम आगे बढ़ल त भोजपुरी, मगही, मैथिली में त बहुत निमन शब्दकोश मिलले, लेकिन बज्जिका में बहुत कम शब्दवाला मात्र दुगो शब्दकोश कोश मिलल बा।
शब्दकोश बनावे के ज़िम्मेदारी उठावे वाला डॉ ऋषभ चंद्र जैन कहले कि, भोजपुरी, मगही, मैथिली अवरू बज्जिका में त शब्दकोश मिल गइल लेकिन अंगिका के अयीसन कवनो ग्रंथ भा शब्दकोश अभी तक नईखे मिलल। हमनी के एकरा तलाश में बानी के अवरू जसही हमनी के अयीसन कवनो ग्रंथ भा शब्दकोश मिली, हमनी के लगे बिहार में बोलाए वाला सभे प्रमुख भाषा के शब्दकोश संग्रह हो जाई।
शब्दकोश के बारे में जानकारी देत उ कहले कि भोजपुरी के शब्दकोश आरा के एगो कॉलेज के लाइब्रेरी से मिलल, जवना के फोटोकॉपी करावे के पड़ल, काहें कि बाजार में बेचे खातिर इ उपलब्ध ना रहे।
डॉ जैन कहले कि, इ अपना आप में बहुत बड़ काम बा, जवन पूरा भईला प अपने आप में अद्भुत होई। हमनी के कोशिश बा कि जल्दी से जल्दी काम पूरा हो जाए। एकरा संगही डॉ जैन अपील कईले कि अगर केहु के लगे बिहार की भाषा से संबंधित शब्दकोश चाहे अवरू कवनो जानकारी होखे, त उ हमनी के उपलब्ध करावल जाए।
डॉ ऋषभ चंद्र जैन कहले कि, ए शब्दकोश में बिहार में बोलाए वाला पांचों प्रमुख भाषा के एक जईसन शब्द के एक संगे दिहल जाई। एकर अर्थ भी लिखल जाई। जवन शब्द अलग होई, ओकरा के अलगे से शब्दकोश में स्थान मिली। उ कहले कि जसही अंगिका के शब्दकोश मिली ओसही एह प काम शुरू हो जाई।
श्री श्रुतसागर जी महराज कहले कि, भाषा से भाषण (बोलचाल) संपन्न होखेला। बिहार के भाषा बहुत संपन्न अवरू मधुर बा। बिहारी होखे के भाव तब तक ना मजबूत होई, जब तक हमनी के संपन्न भाषा के संयोजन ना होई। एही कोशिश में हमनी के शब्दकोश के बनावत बनी जा, जब शब्दकोश आई, त अवरू जगह के लोग भी एकरा बारे में जनिहे अवरू हमनी के भाषा में संपन्नता आई।
उ कहले कि, हम देश के बहुत जगह जानी, सब जगह के आपन शब्दकोश बा, उहाँ के लोग आपना भाषा में बोलेले। लेकिन जब बिहार के वैशाली अइनी, त लागल रहे कि बिहार के भी आपन शब्दकोश होई। लेकिन इहाँ अइसन नईखे। ओहि बेरा हमरा मन में आईल कि इहाँ के भी आपन शब्दकोश होखे के चाही।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva